पाएं अपने शहर की ताज़ा ख़बरें और फ्री ई-पेपरडाउनलोड करें
बिहार के सबसे बड़े हॉस्पिटल PMCH में मंगलवार के दिन में दो बार हुई ताबड़तोड़ फायरिंग और तीन लोगों को मारी गई गोली कांड को 24 घंटे से अधिक बीत गए, लेकिन, अब तक इस मामले की जांच कर रही पुलिस टीम किसी ठोस नतीजे पर नहीं पहुंच पाई है।
दिन में हुए जानलेवा हमले में सिर में गोली लगने के बाद गंभीर रूप से घायल हुए शोएब और शाम में गोली लगने पर घायल हुए अंकित के मामले में अलग-अलग FIR पीरबहोर थाना में दर्ज हो गई है। SSP उपेंद्र कुमार शर्मा के दर्ज हुए दोनों ही FIR में परिवार वालों ने कुछ नाम लिए हैं। उस आधार पर मामले की जांच चल रही है। साथ ही दोनों ही वारदात को अंजाम देने वालों की तलाश में छापेमारी जारी है। इनका दावा है कि जल्द ही उनकी टीम आरोपियों को गिरफ्तार कर लेगी।
लेकिन, सवाल PMCH कैंपस के अंदर प्राइवेट एंबुलेंस चलाने वालों के अलग-अलग गैंग का है, जो खुलेआम गुंडागर्दी पर उतर आए हैं। उन्हें न तो कानून का डर है और न ही पुलिस का। पूरी घटना पर हॉस्पिटल एडमिनिस्ट्रेशन भी पूरी तरह से चुप है। PMCH कैंपस के अंदर सिर्फ एंबुलेंस चलाने और चलवाने वालों का ही गैंग एक्टिव नहीं, इसके साथ-साथ वहां शराब की सप्लाई का भी काम चल रहा है। एंबुलेंस और शराब की सप्लाई करने वाले गैंग का आपस में कनेक्शन भी है। कैंपस के अंदर यह खेल लंबे वक्त से चल रहा है। पिछले साल PMCH कैंपस में अलग-अलग जगहों से शराब से भरी हुई बोतलें बरामद भी हुई थीं।
दरअसल, PMCH में बिकाऊ का गैंग लंबे वक्त से एक्टिव है। दिन में जिस शोएब को गोली मारी गई, वो इसी गैंग से जुड़ा हुआ है। सूत्रों का दावा है कि इस पुराने गैंग पर नए गैंग के जरिए बैजू कहार और उसके साथी अपना वर्चस्व जमाना चाह रहे हैं। इसके लिए पिछले कई महीने से कोशिश चल रही है। बीच-बीच में कई बार कैंपस के अंदर दोनों गैंग के बीच मारपीट हुई है। बड़ी बात यह है कि कैंपस में अपना कब्जा जमाने की चाह रखने वाले गैंग के पीछे एक वार्ड पार्षद का सपोर्ट भी उसे मिल रहा है। अब सबकी निगाहें पटना पुलिस की जांच और कार्रवाई पर टिकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn